בסיעתא דשמיא

**"כזה ראה וקדש" – קידוש החודש**

"החודש הזה לכם ראש חדשים ראשון הוא לכם לחדשי השנה" (שמות יב ב)

רש''י: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

רמב''ן: לפי מדרשו "לכם" – לומר שקידוש החודש צריך בית דין מומחין ולכך לא נאמר בתחילה "דברו אל כל עדת ישראל", שאין בקידוש החודש אלא משה ואהרן וכיוצא בהם.

עד לתקופת התלמוד (המאה ה-4 לספירה) לא היה לוח שנה קבוע, וכל ראש חודש נקבע על פי מולד הירח (הלבנה) – היום שבו הירח כאילו "נולד", צידו הפונה אל כדור הארץ אינו מואר, והוא נראה כחרמש דק מאוד. היום שבו נקבע ראש חודש הגדיר את משך החודש הקודם: חודש מלא (30 יום) – שנקרא גם חודש מעובר, או חודש חסר (29 יום).

קביעת החודש – "קביעא דירחא" בארמית – היא מצוות עשה מהתורה ומכאן המושג "קידוש החודש".

המשנה מתארת כיצד קידשו את החודש: שני עדים שראו את הירח מתחדש היו מתייצבים לפני בית הדין ומעידים על כך, ואם מצא בית הדין שעדותם מהימנה, היה אב בית הדין קובע שאותו יום ראש חודש ומכריז "מקודש!" וכל העם עונים אחריו : "מקודש, מקודש!"

עוד מסופר כי לצורך חקירת העדים הייתה לרבן גמליאל דיבנה טבלה על הקיר ובה צורות שונות של חרמש הירח, והוא היה שואל את העדים: "הכזה ראית – או כזה?"

בהעדר עדים היו מכריזים על תחילתו של חודש 30 יום לאחר ראש החודש הקודם.

בזמן שבית המקדש היה קיים, נעשה קידוש החודש בירושלים, מקום מושבה של הסנהדרין. בתקופה שאחרי חורבן בית המקדש השני, נעשה קידוש החודש בבית הדין שביבנה, ואחר כך במקומות שונים בגליל שבהם ישבה הסנהדרין. אחרי ההכרזה על קידוש החודש היו מעבירים את הידיעה לכל הקהילות באמצעות הדלקת משואות – לפידי אש – בראשי ההרים, בזה אחר זה: תחילה בהר הזיתים בירושלים, אחר כך בהרי השומרון, וכך העבירו הלאה בכל האיזור, "עד שהיה רואה כל הגולה לפניו כמדורת אש". את מנהג הדלקת המשואות הפסיקו "משקלקלו הכותים" הלא הם השומרונים, שהיו מדליקים משואות גם כאשר בית הדין לא קידש את החודש. מאותו זמן פסקו להודיע באמצעות משואות והחלו להשתמש בשליחים, שלא יצאו בכל ראש חודש – אלא רק בראשי חודשים שבהם או לאחריהם היו חגים.

**הרמב''ם בהלכות קידוש החודש:**

**"הוא מצוות עשה אחת והיא לחשב ולידע ולקבוע באי זה יום תחילת כל חודש מחדשי השנה**:

אין ראיית הירח מסורה לכל אדם כמו שבת בראשית שכל אחד מונה ששה ושובת בשביעי. אלא לבית דין הדבר מסור עד שיקדשוהו בית דין ויקבעו אותו היום ראש חודש הוא שיהיה ראש חודש. שנאמר "החודש הזה לכם" – עדות זו תהיה מסורה לכם.

מצות עשה מן התורה על בית דין שיחשבו וידעו אם יראה הירח או לא יראה. ושידרשו את העדים עד שיקדשו את החודש. וישלחו ויודיעו שאר העם באיזה יום הוא ראש חודש כדי שידעו באיזה יום הן המועדות. שנאמר "אשר תקראו אותם מקראי קודש" ונאמר "ושמרת את החוקה הזאת למועדה"

בית דין מחשבין בדרכים שהאיצטגנינים מחשבין בהם ויודעין הלבנה כשתראה בחודש זה אם תהיה בצפון השמש או בדרומה ואם תהיה רחבה או קצרה ולהיכן יהיו ראשי קרניה נוטין, וכשיבואו העדים להעיד בודקין אותם "כיצד ראיתם אותה – בצפון או בדרום. להיכן היו קרניה נוטות. כמה הייתה גבוהה בראיית עיניכם וכמה הייתה רחבה." אם נמצאו דבריהם מכוונים למה שנודע בחשבון מקבלין אותם ואם לא נמצאו דבריהם מכוונין אין מקבלין אותם.

בראשונה כשהיו בית דין מקדשין את החודש היו משיאין משואות בראשי ההרים כדי שידעו הרחוקים. משקלקלו הכותים שהיו משיאין משואות כדי להטעות את העם התקינו שיהיו שלוחים יוצאין ומודיעין לרבים. ושלוחים אלו אינן מחללין לא את יום טוב ולא את יום הכיפורים ואין צריך לומר שבת שאין מחללין את השבת לקיימו אלא לקדשו בלבד.

על ששה חודשים היו שלוחים יוצאין. על ניסן מפני הפסח. על אב מפני התענית. ועל אלול מפני ראש השנה. כדי שישבו מצפין ביום שלושים לאלול אם נודע להם שקדשו בית דין יום שלושים נוהגים אותו היום קדש בלבד. ואם לא נודע להם נוהגים יום שלושים קדוש ויום אחד ושלושים קדוש עד שיבואו להם שלוחי תשרי. ועל תשרי מפני תקנת המועדות. ועל כסליו מפני החנוכה. ועל אדר מפני הפורים. ובזמן שבית המקדש קיים יוצאין אף על אייר מפני פסח קטן.